“Bu AQShga Rossiya bilan urush xavfini keltirib chiqarishi mumkin” — Pentagon

Ukraina uzra parvozlar taqiqlangan hudud yaratish AQShga Rossiya bilan urush xavfini keltirib chiqarishi mumkin. Bu haqda Pentagon rahbari Lloyd Ostinga tayanib, “NBC” xabar berdi.
Uning so'zlariga ko'ra, AQSh prezidenti Jo Bayden Amerika qo'shinlari Ukrainada Rossiyaga qarshi jang qilmasligini aniq aytgan. “Uchish taqiqlangan hududni qo'llab-quvvatlash, agar joriy qilinadigan bo'lsa, Rossiya samolyotlari bilan munosabatda bo'lishga olib keladi. Bu bizga Rossiya bilan urush xavfini keltirib chiqaradi”, — deydi Ostin.
Ma'lum qilinishicha, Ukraina prezidenti Vladimir Zelenskiy xalqqa qilgan videomurojaatlaridan birida G'arb Rossiyaning xarkovni o'qqa tutganiga javoban Rossiya raketalari, samolyotlari va vertolyotlari uchun parvozlar taqiqlangan hudud yaratish masalasini ko'rib chiqish vaqti kelganini aytgan. Ammo parvozlarni taqiqlovchi hudud rejimi qanday va kim tomonidan ta'minlanishi kerakligiga aniqlik kiritmagan.
NATO bosh kotibi Yens Stoltenberg, o'z navbatida, alyansning Ukraina uzra parvozlarni taqiqlovchi hudud joriy etish imkoniyatini rad etgan. Shu bilan birga, Vladimir Zelenskiy idorasi rahbari Andrey Yermakning ta'kidlashicha, Ukraina parvozlarni taqiqlovchi hudud joriy etilishi NATO va Rossiya o'rtasida to'g'ridan-to'g'ri mojaroga olib kelishi mumkinligini tushunsa-da, ular hamon shunday chora ko'rishni so'rashmoqda.
Avvalroq AQSh prezidenti nega Rossiyaning harakatlariga qarshi faqat sanktsiyalar qo'llanilayotgani bo'yicha savolga javob bergandi.  Shuningdek, Jo Bayden xalqqa qilgan murojaatida Vladimir Putin Rossiyaning Ukrainaga bostirib kirishiga G'arb qanday javob berishini noto'g'ri hisoblaganini aytgandi.